《三访僧潜谷不遇有诗谢予就韵以荅》
元代·金涓

槁木心形大雅姿，我求相见话襟期。三生石上寻盟久，一片云襟识面迟。

梅下有童空放鹤，屋边无竹可留诗。因知雪夜人回棹，岂是无心顾少微。

作者简介：金涓(1306—1382)，字德原，义乌人。尝受经于许谦，又学文章于黄溍。尝为虞集、柳贯所知，交荐于朝，皆辞不赴。明初，州郡辟召，亦坚拒不起，教授乡里以终。